સ્વાસ્થ્ય મંત્રાલયના જણાવ્યાનુસાર, ‘આયુષ્માન ભારત’ યોજના વિશ્વમાં સરકાર-સંચાલિત સૌથી મોટી જન આરોગ્ય યોજના છે. આ યોજનાથી દેશમાં 50 કરોડથી પણ વધુ લોકોને લાભ થવાનો છે. લાભાર્થીઓને આવશ્યક્તાના સમયે રોકડ રહિત (કેશલેસ) અને પેપરલેસ સેવા મળશે. આમ, આ યોજના નિશુલ્ક અને બાધારહિત છે. આ યોજનાનો ઉદ્દેશ્ય હોસ્પિટલમાં ઉપચાર કરાવનાર લાભાર્થીનો અંગત ખર્ચ ન્યૂનતમ બનાવવાનો અને યોજનામાં સામેલ થનાર પરિવારોને વધુ સારી સ્વાસ્થ્ય સુવિધા પૂરી પાડવાનો છે. એમને હોસ્પિટલમાં દાખલ થવા દરમિયાન તથા ચિકિત્સા વખતે ગુણવત્તાપૂર્ણ સેવા પ્રદાન કરવાનો છે. મોદીએ આ પ્રસંગે વિરાટ જનમેદનીને સંબોધિત કરતાં કહ્યું કે, તમે અમેરિકા, કેનેડા અને મેક્સિકો – આ ત્રણ દેશોની વસ્તીને ભેગી કરી દો તો જે સંખ્યા થાય એટલી સંખ્યા આયુષ્માન ભારત યોજનાના લાભાર્થીઓની થશે.